Protesti gradjana Kostajnice zbog spornog graničnog prijelaza. 22/7/02 - 2002-07-22
Vijeće ministara BIH imenovalo je delegaciju koja će sutra posjetiti Kostajnicu.
Vikend u BIH prošao je u znaku slučaja Kostajnica. Poznato je da je još prošle godine, na sastanku međudržavne komisije za granične prijelaze BiH i Hrvatske, dogovoreno uspostavljanje privremenog graničnog prijelaza na mostu, sa desne obale Une prema rijeci Unčici. Misija UN i IPTF u BiH naredila je u subotu uvečer povlačenje graničnog tima DGS BIH na 50 metara unazad, na prostor izmedju rijeka Una i Unčica. Ovakva odluka izazvala je proteste gradjana Kostajnice, koji su se okupili nadomak mosta. Zahtjevi za rješavanjem nastale situacije upućeni su Vladi RS, Vijeću ministara BIH, Predsjedništvu BiH, te visokom predstavniku za BiH Pediju Ashdownu. Glasnogovornica misije UN u BIH, Kirsten Haupt, potvrdila je da se pripadnici DGS nalaze na lokaciji na kojoj treba biti uspostavljena granica izmedju dvije države. Predsjednik DGS Slaviša Vuković, potvrdio je da je stanje na ovom graničnom prijelazu identično jučerašnjem i da se pripadnici DGS-a BiH nalaze na lokaciji na koju su se povukli po nalogu misije UN-a u BiH. Ministarstvo vanjskih poslova BIH poslalo je diplomatsku notu Republici Hrvatskoj, a predsjedavajući bosanskohercegovačkog Predsjedništva Beriz Belkić ističe da je neophodno ratificirati sporazum o državnoj granici sa Hrvatskom i nakon toga krenuti u proces korekcije granica. Hrvatski predsjednik Stjepan Mesić ističe da nikakvi službenici na nižim nivoima ne mogu uzimati prerogative državnih funkcija i izražava uvjerenje da će država BiH naći načina da eliminira one koji, kako kaže Predsjednik Mesić, u tome nemaju što raditi, te da će država sa državom riješiti problem. Ključni problem, čini se, leži u praktičnim i tehničkim detaljima, jer - kako tvrde odgovorni u općini Kostajnica - mora se garantirati očuvanje infrastrukture bez koje grad ne može funkcionirati, mora se izgraditi zaobilaznica i napraviti pristup rijeci Uni. Vijeće ministara BiH, na svojoj sjednici održanoj danas u Sarajevu, ističe da je neophodno zadržati postojeće stanje, do konačnog dogovora. Energično je protiv daljeg kompliciranja stanja i poziva lokalne strukture vlasti i stanovništvo da se suzdrže od bilo kakvih reakcija koje bi dovele do udaljavanja od rješenja. Vijeće ministara će do sjednice, planirane za četvrtak 25.07.2002., pripremiti tekst aneksa Ugovora o zajedničkoj lokaciji na graničnom prijelazu, kao privremeno rješenje - koje će predložiti jasnu mikro lokaciju privremenog graničnog prijelaza kod Kostajnice, kao i prijedlog Protokola o konačnom rješenju za granični prijelaz sa svom pratećom infrastrukturom uključujući i izgradnju zaobilaznice. Vijeće ministara ostaje otvoreno i za druga povoljnija rješenja koja bi bila prihvatljiva za gradjane obje države i predložiće vladi Republike Hrvatske da se ubrzano pristupi usvajanju navedenog aneksa i Protokola. U cilju prevazilaženja nastalog problema i normalizacije situacije Vijeće ministara imenovalo je delegaciju koja će sutra posjetiti Kostajnicu.